CELEX ID: 32011R0559
Publication Date: 2011-06-07

Document:
KOMISIJOS REGLAMENTAS (ES) Nr. 559/2011
2011 m. birželio 7 d.
kuriuo dėl didžiausios leidžiamosios kaptano, karbendazimo, ciromazino, etefono, fenamifoso, metiltiofanato, triasulfurono ir tritikonazolio likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 (1) dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB, ypač į jo 14 straipsnio 1 dalies a punktą ir 49 straipsnio 2 dalį,
kadangi:
(1)
Didžiausia leidžiamoji kaptano, karbendazimo, ciromazino, etefono, fenamifoso, metiltiofanato, triasulfurono ir tritikonazolio likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje.
(2)
Komisijai pranešta, kad buvo atšaukti leidimai naudoti kaptaną valgomiesiems salierams, špinatams ir sėjamosioms petražolėms, todėl, vadovaujantis Reglamento (EB) Nr. 396/2005 17 straipsniu, atitinkama DLK galėtų būti sumažinta neprašant Europos maisto saugos tarnybos (toliau - Tarnyba) nuomonės.
(3)
Tarnybai atlikus vertinimą dėl ciromazino (2) nustatyta, kad dėl DLK sėjamosiose salotose gali kilti susirūpinimas vartotojų apsauga. Tarnyba rekomendavo sumažinti minėtą DLK. Toks pats susirūpinimas kyla ir dėl salotinių trūkažolių.
(4)
Remdamasi Pietų Afrikos ir Vokietijos pateiktais papildomais duomenimis Tarnyba patikslino savo ankstesnį karbendazimo (3) ir metiltiofanato (4) poveikio vartotojams vertinimą. Tarnyba padarė išvadą, kad būtina sumažinti karbendazimo DLK greipfrutuose, apelsinuose ir pomidoruose ir metiltiofanato DLK pomidoruose.
(5)
Vadovaudamasi Reglamento (EB) Nr. 396/2005 12 straipsnio 2 dalimi Tarnyba pateikė pagrįstą nuomonę dėl taikomų etefono (5), fenamifoso (6), triasulfurono (7) ir tritikonazolio (8) DLK. Tarnyba padarė išvadą, kad būtina sumažinti triasulfurono DLK miežiuose, avižose, rugiuose ir kviečiuose, sumažinti fenamifoso DLK pomidoruose, baklažanuose, pipiruose, arbūzuose, cukinijose, Briuseliniuose kopūstuose, bananuose, žemės riešutuose ir aliejinių augalų sėklose, ir padidinti DLK vynuogėse. Tarnyba padarė išvadą, kad tritikonazolio DLK keisti nereikia. Šių keturių medžiagų DLK (naujoms prekėms), laikinai nustatytos Reglamento (EB) Nr. 396/2005 III priedo B dalyje, turėtų būti perkeltos į to reglamento II priedą.
(6)
Remiantis pagrįstomis Tarnybos nuomonėmis ir atsižvelgiant į susijusius veiksnius daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus.
(7)
Per Pasaulio prekybos organizaciją buvo pasikonsultuota su Sąjungos prekybos partneriais ir atsižvelgta į jų pastabas.
(8)
Prieš pradedant taikyti pakeistas DLK turėtų būti numatytas tinkamas laikotarpis, kad valstybės narės ir suinteresuotosios šalys galėtų pasirengti vykdyti naujus reikalavimus dėl pakeistų DLK.
(9)
Todėl Reglamento (EB) Nr. 396/2005 II priedas ir III priedo B dalis turėtų būti atitinkamai iš dalies pakeistos.
(10)
Šiame reglamente reikėtų numatyti pereinamojo laikotarpio priemones produktams, kurie buvo teisėtai pagaminti prieš pakeičiant DLK ir kurie, remiantis turima informacija, užtikrina aukštą vartotojų apsaugos lygį, kad šiuos produktus būtų galima įprastai parduoti, perdirbti ir vartoti.
(11)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę, ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami taip:
(1)
II priedas iš dalies keičiamas pagal šio reglamento priedą.
(2)
III priedo B dalyje etefonui, fenamifosui, triasulfuronui ir tritikonazoliui skirti stulpeliai išbraukiami.
2 straipsnis
Dėl veikliųjų medžiagų ir produktų, nurodomų toliau pateikiamame sąraše, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2012 m. sausio 1 d.:
a)
kaptanas: valgomiesiems salierams, špinatams ir sėjamosioms petražolėms;
b)
karbendazimas ir metiltiofanatas: užšaldytiems, indeliuose arba kitokiu būdu konservuotiems ir perdirbtiems greipfrutų, apelsinų ir pomidorų produktams;
c)
fenamifosas: vaisinėms daržovėms, bananams, aliejinių augalų sėkloms ir Briuseliniams kopūstams.
3 straipsnis
Šis reglamentas įsigalioja dvidešimtąją dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. birželio 7 d.

EuroVoc Classification:
Level 1: 100155
100147
100144
100156
Level 2: 100244
100174
100249
100195
100250
Level 3: 138
5769
343
2014
2734
All Descriptors: 2734
2836
2985
6103
7126